## Pravilnik o vođenju registra patenata za povjerljive izume

### NN 85/2005 (13.7.2005.), Pravilnik o vođenju registra patenata za povjerljive izume

# MINISTARSTVO OBRANE

**1659**

Na temelju članka 7. stavka 2. Uredbe o
kriterijima za određivanje izuma povjerljivim i načinu priznanja patenta za
takve izume (»Narodne novine« broj 10/05), donosim

## PRAVILNIK

### O VOĐENJU REGISTRA PATENATA ZA POVJERLJIVE IZUME

I. UVODNA ODREDBA

Članak 1.

Pravilnik o vođenju registra patenata za povjerljive
izume (u daljnjem tekstu: Pravilnik) propisuje sadržaj i oblik rješenja o
priznanju patenata i sadržaj podataka registra patenata za povjerljive izume i
osobe koje imaju pravo uvida u registar.

II. RJEŠENJE O PRIZNANJU
PATENATA

Članak 2.

Ako u provedenom upravnom postupku Ministarstvo
obrane utvrdi da su ispunjeni svi uvjeti za priznanje patenata za povjerljivi
izum, podnositelju prijave izdaje se rješenje o priznanju patenata za
povjerljivi izum.

Nacrt rješenja o priznanju patenata za povjerljive
izume nalazi se u prilogu ovog Pravilnika i njegov je sastavni dio.

III. REGISTAR PATENATA
ZA POVJERLJIVE IZUME

Članak 3.

O priznatim patentima za povjerljive izume
Ministarstvo obrane vodi registar patenata za povjerljive izume (u daljnjem tekstu:
Registar patenata).

Registar patenata sadržava sljedeće podatke:

– broj patenata

– naziv izuma

– podaci o nositelju patenata, prezime, ime i
prebivalište za fizičku osobu, ili tvrtka i sjedište za pravnu osobu

– podaci o izumitelju, prezime, ime i prebivalište

– podaci o zastupniku, prezime, ime i
prebivalište za fizičku osobu, ili tvrtka i sjedište za pravnu osobu

– datum podnošenja prijave patenta

– klasifikacijska oznaka prema Međunarodnoj
klasifikaciji patenata (MKP)

– podatak o prijenosu prava i licenci

– promjene koje se odnose na nositelja patenta

– podaci o prestanku važenja patenta: pravni
temelj i datum prestanka

– drugi podaci koji su prestali vrijediti

Članak 4.

Pravo uvida u Registar patenata imaju djelatnici
Službe za razvoj, opremanje i modernizaciju Uprave za materijalne resurse koji
vode registar patenata i osobe koje posebnom odlukom ovlasti pomoćnik ministra
za materijalne resurse.

IV. PRIJELAZNE I ZAVRŠNE
ODREDBE

Članak 5.

Ovaj
Pravilnik stupa na snagu osmog dana od dana objave u »Narodnim novinama«.

Klasa:
123-03/05-04/1

Urbroj: 512-01-05-3

Zagreb,
5. srpnja 2005.

Ministar

**Berislav Rončević,** v. r.

REPUBLIKA
HRVATSKA

MINISTARSVO
OBRANE

Klasa:

Urbroj:

Zagreb,

Na temelju članka 34. stavka 1. Zakona o
proizvodnji, remontu i prometu naoružanja i vojne opreme (»Narodne novine«, br. 33/02 i 173/03) i članka 7. stavka 1. Uredbe o
kriterijima za određivanje izuma povjerljivim i načinu priznavanja patenta za
takve izume (»Narodne novine«, br. 10/05) u povodu
prijave podnositelja\_\_\_\_\_\_\_\_\_\_\_\_\_\_\_\_ radi priznavanja patenta, donosim

RJEŠENJE

Usvaja se zahtjev za priznanje patenta po
prijavi br. \_\_\_\_\_\_\_, podnesenoj dana \_\_\_\_\_\_\_\_ godine,
za izum pod nazivom: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_, prema opisu, nacrtu i
patentnim zahtjevima.

Priznato pravo upisuje se u Registar patenata za
povjerljive izume pod brojem\_\_\_\_\_\_\_\_

nositelj
patenta:                        \_\_\_\_\_\_\_\_\_\_\_\_\_\_

s oznakom
MKP:                    \_\_\_\_\_\_\_\_\_\_\_\_\_\_

izumitelj naznačeni u
prijavi:      \_\_\_\_\_\_\_\_\_\_\_\_\_\_

Izumitelju patenta pripada jednokratna naknada u
iznosu od \_\_\_\_\_\_\_\_ kuna.

Obrazloženje

Uputa o pravnom lijeku:

Protiv ovoga rješenja nije dopuštena žalba, ali se
može pokrenuti upravni spor podnošenjem tužbe Upravnom sudu Republike Hrvatske
u roku od 30 dana od primitka ovoga rješenja:

                                                                           Ministar

                                                                       \_\_\_\_\_\_\_\_\_\_\_\_

Dostaviti:

– nositelju patenta

– Registru patenata za povjerljive izume

– pismohrani, ovdje.

Pravilnik, NN 85/2005-1659